VÝZVA SZJ 3/2021

NA PREDKLADANIE ŽIADOSTÍ O REPREZENTAČNÉ SÚSTREDENIA  
A TRÉNERSKÚ PODPORU NA VRCHOLNÝCH PODUJATIACH V ROKU 2021

Čl. I  
ÚVODNÉ USTANOVENIA

1. Slovenský zväz jachtingu (ďalej len SZJ) zverejňuje túto výzvu na predkladanie žiadostí na trénerské zabezpečenie reprezentačných sústredení a trénerskú podporu na vrcholných podujatiach v roku 2021.

2. Prostriedky alokované na túto výzvu sú určené na úhradu príspevkov na trénerov spojených s realizáciou reprezentačných sústredení a trénerskej podpory na vrcholných podujatiach v zmysle Smernice F4 – Finančné ohodnotenie trénerov.

Čl. II  
CIEĽ A ÚLOHY VÝZVY

Hlavným cieľom SZJ je vytváranie adekvátnych podmienok pre športovú jachtársku prípravu reprezentantov pod vedením kvalifikovaných trénerov.

Čl. III OPRÁVNENÍ ŽIADATELIA

Oprávnenými žiadateľmi sú asociácie lodných tried okruhového jachtingu.

Čl. IV  
OPRÁVNENÍ TRÉNERI NA VEDENIE SÚSTREDENÍ

Na výkon reprezentačných a zahraničných sústredení je oprávnení tréner III. až V. kvalifikačnej triedy a medzinárodný tréner špecialista.

Čl. V  
KRITÉRIA ROZDELENIA PROSTRIEDKOV

Finančné prostriedky určené na realizáciu sústredení budú prerozdelené medzi jednotlivé lodné triedy na základe hodnotenia ich výsledkov z predošlej sezóny podľa atribútov hodnotenia lodných tried. Na tento účel je vyhradených celkom 35 000 Eur .

Požiadavky na sústredenia a trénerskú podporu budú vyhodnotené podľa nasledujúcich atribútov hodnotenia pretekárov, atribútov hodnotenia lodných tried a atribútov hodnotenia aktivít, pričom atribúty sú uvedené od najvyššej po najnižšiu prioritu:

KATEGÓRIA PRETEKÁROV

o mládež do 23 rokov  
o pretekári zaradení do OH reprezentácie

ATRIBÚTY HODNOTENIA LODNÝCH TRIED

o počet štartov na pretekoch úrovne V až VI (OH, OHM, MS, ME)  
o výsledky na pretekoch úrovne V až VI v prvej 1/2 štartovného poľa  
o počet štartov v lodnej triede v roku 2020  
o počet posádok hodnotených v Slovenskom pohári v roku 2020

ÚROVEŇ SÚŤAŽÍ

1. súťaže Slovenského pohára
2. súťaže s medzinárodnou účasťou viac ako 3 krajín
3. národné majstrovstvá
4. preteky svetového a európskeho pohára
5. majstrovstvá Európy a majstrovstvá Sveta
6. Olympijské hry

ATRIBÚTY HODNOTENIA AKTIVÍT

**Priorita 1 :**  
Majstrovstvá Sveta U23 (MS U23)  
Majstrovstvá Európy U23 (ME U23)  
Tréningové sústredenie I. MS U23 (TS1 MS U23)  
Tréningové sústredenie II. ME U23 (TS2 ME U23)  
  
**Priorita 2 :**  
Majstrovstvá Sveta seniori(MS )  
Majstrovstvá Európy seniori (ME)  
Tréningové sústredenie I. MS (TS1 MS )  
Tréningové sústredenie II. ME (TS2 ME )  
Tréningové sústredenie III. U23 (TS3 U23)  
Preteky WS 200,100 OH triedy (WS 200,WS 100)  
  
**Priorita 3 :**  
Tréningové sústredenie  seniori III. (TS3)  
Významné medzinárodné preteky U23 (VMP U23)

Majstrovstvá krajín U23 (M Krajín U23)  
Preteky WS 50 OH triedy (WS 50)  
  
**Priorita 4 :**  
Tréningové sústredenie IV. (TS4 U23)  
Významné medzinárodné preteky seniori (VMP)

Majstrovstvá Krajín seniori (M Krajín)

Tréningové sústredenia prislúchajúce k jednotlivým pretekom môžu byť realizované v ľubovoľnom čase pred konaním pretekov.

Všetky požiadavky budú zoradené podľa atribútov hodnotenia od najvyššej priority po najnižšiu. Podporené budú aktivity do vyčerpania prostriedkov alokovaných na výzvu pre jednotlive lodné triedy. V prípade, že niektoré aktivity počas sezóny nebudú realizované, ušetrené prostriedky budú realokované na ďalšiu aktivitu v rámci danej ALT, ak do 14 dní predloží žiadosť o realokáciu prostriedkov v súlade s prioritami. Aktivity, ktorých termín konania v čase realokácie prostriedkov už uplynul budú preskočené. Realokáciu prostriedkov schvaľuje VV SZJ na základe požiadavky predloženej ALT. Ak ATL nepredloží do 14 dní žiadosť o realokáciu, budú prostriedky realokované na náhradné akcie ostatných ALT v súlade s prioritami.

Čl. VI NÁLEŽITOSTI ŽIADOSTI

ŽIADOSŤ MUSÍ OBSAHOVAŤ

1. Názov ALT a kontaktné údaje žiadateľa
2. Plán aktivít podľa vzoru v prílohe 1 – musí byť dodaná aj elektronicky.
3. Písomný súhlas trénera so zabezpečením plánovaných aktivít, pričom nie je nutné dodať písomný súhlas ku každej aktivite (postačuje jeden súhlas za množinu aktivít).
4. Kópia dokladu oprávňujúceho trénera vykonávať podnikateľskú činnosť trénera v prípade ak túto SZJ nepredložil.

Čl. VII VŠEOBECNÉ USTANOVENIA

Po schválení žiadosti Výkonným výborom SZJ, budú termíny schválených aktivít zaradené do termínového kalendára SZJ.

SZJ s trénermi uzatvorí zmluvu o zabezpečení plánovaných aktivít v schválených termínoch. Všetky zmeny termínov musia byť včas oznámené a konzultované s VV SZJ.

Povinnosťou trénera je doručiť na hore uvedené adresy faktúru za poskytnuté služby, správu zo sústredenia a prezenčnú listinu najneskôr do 20 dní po ukončení sústredenia, pričom rozhodujúci je dátum pečiatky odosielajúcej pošty na obálke. Po tejto lehote nebude faktúra zo strany SZJ akceptovaná. Výška finančných príspevkov SZJ za trénerské služby ako aj povinné vybavenie trénera sú definované v Smernici SZJ F4 – Finančné ohodnotenie trénerov v prípade, že tréningové aktivity realizuje tréner výlučne pre pretekárov SZJ. V prípade trénerov realizujúcich tréningové aktivity nie výlučne len pre pretekárov SZJ vo väčšej tréningovej skupine, bude trénerovi vyplatená alikvotná časť náhrady stanovená v Smernici SZJ F4 podľa pomeru pretekárov SZJ a ostatných pretekárov s iných krajín.

Čl. VIII SPOLUFINANCOVANIE

Výška spolufinancovania aktivít nie je určená a môže byť podľa rozhodnutia žiadateľa určená rôzne.

Čl. IX  
DÁTUM UKONČENIA PREDKLADANIA ŽIADOSTÍ

Dátumom ukončenia predkladania žiadostí je 31.1.2021.

Adresa pre elektronické podanie žiadosti je: szj@sailing.sk .

Za schvaľovanie predložených žiadostí je zodpovedný Výkonný výbor SZJ. Vyhodnotenie výzvy bude zverejnené na webe SZJ najneskôr 10 dní od ukončenia predkladania žiadostí.